陽羨葛亞卿爲海陵尉作葺春軒余爲賦之
作者：韓駒
朝代：宋

paragraphs: 昔聞先生隱吳儂，當窗十里横烟峰。
今見先生爲楚吏，繞墻四面縈烟水。
從來楚俗带吳風，曲折徑路深房櫳。
舍前繫船柳千丈，舍後參天竹萬叢。
牙籖插架似蓬館，白拂掛壁如僧宮。
掃地焚香欣客至，羮魚飯稻愁罇空。
不溷不清惟寂寞，大笑先生致身錯。
青衫猶作布衣心，朱門却有田居樂。
筆回造化天工怒，胸包今古時人愕。
甘窮自許元次山，蹈海還尋魯仲連。
吾曹一歡豈易得，世間百歲俱可憐。
何用北窗翻朽策，且向東亭弄春色。
我當酌酒壽主人，灘前飛下雙鸂鶒。